Abi Marquez

Si Abi Marquez (ipinanganak bilang Abigail Marquez noong Hunyo 16, 2000), na kilala sa bansag na Lumpia Queen, ay isang Pilipinang tagagawa ng mga nilalaman (o content creator o vlogger) at kilalang punong-tagapagluto (o celebrity chef). Kilala siya sa paggawa ng mga bidyo ng sa pagluluto sa TikTok at YouTube. Isa rin siyang musikero at naging isang bokalista ng isang banda.

Ginawaran si Abi ng iba't ibang parangal tulad ng People's Voice Award  (Parangal ng Boses ng Bayan) sa ika-28 Taunang Webby Awards na ginanap sa Lungsod ng New York, Foodie Creator (Tagagawa ng Bidyong Pampagkain) ng Taon noong Parangal ng Tiktok ng 2023, parangal na Bronse para sa Pinakamahusay na Kampanya ng isang Mega Influencer (Malaking Tagapag-impluwensiya) sa Hashtag Asia Awards ng 2024, at parangal na Pilak sa ika-19 na Taunang w3 Awards. Napasama din siya sa listahan ng Forbes na Forbes 30 under 30. 

Noong Pebrero 2025, mayroon nang higit sa 1.7 milyong tagasubaybay siya sa YouTube at 4.3 milyong tagasunod sa TikTok. Sa kanyang karera bilang vlogger, nakipag-collab na siya sa iba't ibang mga vlogger tulad nina Ninong Ry, Uncle Roger, Doobydobap at Jujumao. Lumabas din siya sa tsanel ni Erwan Heusaff sa YouTube na Featr. Naka-collab din niya ang mga internasyunal na punong-tagapagluto (o chef) tulad nina Andre Rush, Alessandra Ciuffo, Kevin Lee at Gordon Ramsey. 

 Talambuhay 

 Kabataan 
Ipinanganak si Abigail Marquez noong Hunyo 16, 2000 sa Santa Rosa, Laguna at doon rin siya lumaki kasama ang kanyang mga magulang na negosyante. Mayroon negosyo na pagbebenta ng mga materyales sa konstruksyon ang kanyang ama.

Nagsimula ang interes ni Abi sa pagluluto noong apat na taon gulang pa lamang siya kung saan nagluto siya ng pritong manok (na siyang paborito niyang lutuin) dahil ayaw niyang abalahin ang kanyang inang abala sa kanyang kompanya. Tinuruan niya ang sarili na magluto sa panonood ng pagluluto ng kanyang ina.

Nag-elementarya at nag-hayskul siya sa Santa Rosa, Laguna, ang kanyang bayang sinilangan, kung saan noong nasa elementarya siya, nagbenta siya ng mga cookies na kanyang hinuhurno (o bini-bake) at pasta naman ang binenta niya noong hayskul siya. Natutunan niya ang paghuhurno noong nasa ikalimang baitang siya sa elementarya, at natapos siya ng elementarya bilang balediktoryan. Nagdadala din siya ng meryenda sa kanyang mga kalaro noong bata pa siya.

Bukod sa pag-oobserba sa kanyang ina na magluluto, tumitingin din siya ng mga resipi online para magkaroon siya ng ideya sa kanyang lulutuin. Namana naman daw niya ang kanyang kasanayan sa pagbebenta sa kanyang negosyanteng ama, subalit kanyang iginiit na ang kanyang motibasyon sa pagbebenta ng pagkain ay ang kanyang kaalaban (o passion) sa pagluluto sa halip na kumita ng salapi.

Noong nasa kolehiyo naman siya, sa Unibersidad ng Pilipinas Diliman, nagbenta naman siya ng mga crinkle. Sa pamantasan na iyon, natapos niya noong 2022 ang digring batsilyer sa Hotel, Restaurant and Institution Management (HRIM, o Pamamahala ng Otel, Restawran at Institusyon) na may onor na magna cum laude.

Bukod sa pagluluto, isang mang-aawit at musikero din si Abi. Naging bokalista siya ng isang banda at nagtatanghal sa maraming tao. Tumutugtog din siya ng mga instrumento tulad ng piyano at gitara. Kumuha siya ng mga araling pamboses (o voice lessons) na nagsimula noong hayskul siya at tumagal ng limang taon ang pag-aaral sa boses. Nag-aral din siyang sumayaw at sumali sa mga kompetisyon sa pagsayaw.

 Pagsabak sa paggawa ng nilalaman online 
Unang sumabak si Abi sa mundo ng paggawa ng nilalamang online noong 2022 nang maglagay siya ng mga bidyo ng mga awiting cover (o pag-awit ng awitin ng ibang mang-aawit) sa TikTok at maging sa YouTube kung saan mayroon siyang tsanel na nangangalang Abi Sings. Gumawa din siya ng mga vlog ng kanyang pang-araw-araw na buhay. Interesado din siya sa paggawa ng mga pelikula o bidyo.

Bumulusok ang kanyang popularidad sa mga platapormang hatirang pangmadla nang naglagay siya ng bidyo sa TikTok tungkol sa pagprito ng marsmalow sa loob ng pambalot ng lumpiya. At dito nagsimula ang kanyang serye ng bidyo tungkol sa pag-e-eksperimento ng mga palamang nilalagay sa loob ng lumpiya. Dahil din sa seryeng ito, binansagan siya ng kanyang mga tagasunod bilang ang "Lumpia Queen" (lit. Reyna ng Lumpiya), bagaman, noong una, hindi  niya nagustuhan ang bansag na ito dahil parang isang pangalan ng negosyo ito tulad ng "Lugaw Queen." Sa kalaunan, nagustuhan na rin niya ang bansag dahil mayroon itong recall o madaling matandaan.

Nagsimula ang kanyang paglalagay ng mga bidyo sa mga hatirang pangmadla noong Enero 2022, ang panahon kung saan nasa huling semestre na siya sa kolehiyo at naka-online ang kanyang klase, kaya, marami siyang oras sa paggawa ng bidyo tungkol sa pagkain. At sa panahon din na ito nang nagsumite siya ng aplikasyon para sa pagka-interno (o internship) para sa kumpanya ng pagkain at inumin na halos matanggap siya subalit nagkaroon siya ng mga isyu sa kanyang aplikasyon. Kaya, tinanong na lamang ang kanyang departamento kung puwedeng magsusulat na lamang siya tungkol sa paggawa ng nilalaman imbis na mag-interno.

Bukod sa nag-viral na lumpiyang may marsmalow, naging patok din ang kanyang bidyo tungkol sa lumpiyang peach mango (o lumpiyang milokoton at mangga) na nakukuha siya ng inspirasyon sa peach mango pie ng Jollibee. Nag-viral din ang kanyang bidyo tungkol sa resipi ng pasta na may tuna. Bagaman, noong sinundan niya ito hinalong-pritong koliplor, hindi ito naging viral at napagtanto na walang isang pormula para sa isang bidyong viral.

Noong una, ang paglalagay niya ng bidyo online ay isang pagpapahayag lamang ng kanyang pagiging malikhain, lumago ito at naging karera na niya. Sa kanyang mga bidyo, hinahaluan niya ito ng patawa na krinedito ang kasanayan na ito sa kanyang lolo. Noong 2023, naging bahagi na siya ng ahensiyang pantalento na NYMA, isa mga tatak sa ilalim ng KROMA entertainment.

 Pakikipag-collab 
Nakipag-collab (o sumama sa isang bidyo) siya sa iba't ibang kilalang personalidad sa internet. Nagsama sa isang bidyo sina Abi at ang komedyanteng Malasyo at kritiko ng pagkain na si Nigel Ng na mas kilala bilang Uncle Roger kung saan binansagan siya bilang Tito Roger na pinalitan ang uncle ng katumbas nito sa Filipino na "tito". Nakipag-collab din siya sa kilala din na vlogger ng pagkain at kilalang punong-tagapagluto na si Ryan Reyes na mas kilala bilang Ninong Ry. Isa sa mga collab nila ang pag-endorso ng isang tatak panimpla.

Nakipag-collab din siya sa ilang mga kilalang internasyunal na tagapaluto (o chef) tulad nina Andre Rush, Alessandra Ciuffo, at Kevin Lee, gayon din, ang mga nakabase sa Estados Unidos na mga vlogger din ng pagkain na sina   Albert Niazhvinski ng Albert Can Cook at Ahmad Alzahabi ng The Golden Balance. Nagkaroon din siya ng collab sa taga-Nuweba Selandiya na si Andy Hearnden ng Andy Cooks kung saan nagluto sila ng sinigang at dynamite lumpia (o lumpiyang dinamita, na lumpiyang may sili sa loob). Sa isa pang bidyo collab, nagluto din siya ng sinigang para sa mang-aawit at nagra-rap na si Saweetie (tunay na pangalan: Diamonté Quiava Valentin Harper), na Amerikanong may lahing Pilipino.

Nagkaroon din si Abi ng collab na mga bidyo sa Koreanang si Tina Choi na mas kilala bilang Doobydobap. Bukod kay Ninong Ry, madalas din makipag-collab si Abi sa isa pang Pilipinong tagagawa ng nilalaman na si Jujumao, o Juri Imao sa tunay na buhay, na apo ng Pambansang Alagad ng Sining na si Abdulmari Imao. Nakipatulungan din si Abi kay Erwan Heussaff na binigyan niya ng kredito  sa kanyang tagumpay, pagbubuti ng malikhaing kasanayan, at kaalaman sa pagkain sa tulong ng mga kompanya ni Heussaff na Featr at The Fat Kid Inside Studios. Lumabas siya bilang isang bisita sa tsanel ng YouTube ng Featr sa seryeng pagkain at paluluto.

Ang isa sa pangarap ni Abi na collab ay nangyari nang nagluto siya ng beef wellington (isang lutuing Ingles na isteyk na binalot na parang empanada) na binalot sa lumpiya, at pinatikim sa kilalang Briton na punong-tagapaluto na si Gordon Ramsay.

 Sa labas ng internet 
Sa labas ng internet, lumabas siya sa mga palabas sa telebisyon tulad ng Unang Hirit ng GMA Network noong Oktubre 2023 kung saan kinapanayam siya at ipinamalas ang kanyang kasanayan sa pagluluto kasama ang mga host ng palabas. Lumabas din siya Lutong Bahay, isang palabas sa kapatid na tsanel ng GMA Network na GTV, kung saan kinapanayam din siya at nagluto.

 Mga parangal 
Dahil sa kanyang angking galing sa pagiging tagagawa ng mga nilalaman sa hatirang pangmadla, nagawaran si Abi ng iba't ibang parangal. Isa na dito ang People's Voice Award  (Parangal ng Boses ng Bayan) sa kategoryang Pagkain at Inumin sa ika-28 Taunang Webby Awards na ginanap sa Lungsod ng New York. Nagawaran din siya ng Bronse para sa Pinakamahusay na Kampanya ng isang Mega Influencer (Malaking Tagapag-impluwensiya) sa Hashtag Asia Awards ng 2024, at parangal na Pilak sa ika-19 na Taunang w3 Awards. Natanggap naman ni Abi mula sa TikTok ang parangal na  Foodie Creator (Tagagawa ng Bidyong Pampagkain) ng Taon noong Parangal ng Tiktok ng 2023.

Napasama naman siya sa listahan ng Forbes na Forbes 30 under 30 (30 ng Forbes na nasa edad 30 pababa). Gayon din sa Tatler Asia, nailagay din siya sa talaan nila na "Gen. T Leaders of Tomorrow 2024" (Talaang Gen. T na mga Pinuno ng Kinabukasan 2024).

Nanomina naman siya sa James Beard Media Awards sa ilalim ng mga Akawnt sa Hatirang Pangmadla (Social Media Accounts).

 Mga sanggunian 

Kategorya:Mga YouTuber sa Pilipinas
Kategorya:Nabubuhay na mga tao
Kategorya:Ipinanganak noong 2000